# Horus Escorpí II

Escorpí II, Horus Escorpí II, Serket II o senzillament el rei Escorpí, és el segon de dos reis amb aquest nom de l'alt Egipte, durant el període protodinàstic.
L'única prova gràfica de la seva existència és el cap de maça trobat pels arqueòlegs James E. Quibell i Frederick W Green en un temple de Hieracòmpolis (Hierakonpolis), en la temporada d'excavació 1897-1898 i que actualment s'exposa al Museu Ashmolean d'Oxford. L'estratigrafia de l'objecte es va perdre per culpa dels mètodes d'excavació, però el seu estil es pot datar en el final del període predinàstic. Malgrat que molt danyada, és un registre extraordinari d'aquesta època primerenca de la història d'Egipte. Es pensa que va viure immediatament abans o durant el regnat de Narmer a Tinis.
El cap de maça representa una única i gran figura que porta la corona blanca de l'Alt Egipte. Porta una aixada que s'ha interpretat com el ritual de marcar el primer solc al camp o obrir els dics per a negar-los. El nom d'Escorpí esdevé de la imatge d'un d'aquests animals que apareix directament davant de la seva cara, justament sota una flor amb set pètals. L'ús i la ubicació de la iconografia és similar a la representació del faraó Narmer a l'anvers de la paleta del seu nom. Els jeroglífics protodinàstics són de difícil lectura, però les fredelugues mortes (les fredelugues representen el poble del Baix Egipte) i els nou arcs (els enemics tradicionals d'Egipte), representats a la maça s'interpreten com l'evidència que Escorpí va començar els atacs contra el Baix Egipte, que finalment acabà amb la victòria de Narmer i la unificació del país.
Un segon fragment de cap de maça més petit, sembla que fa referència a aquest rei. Queda molt poc d'aquesta peça, però es pot veure el faraó amb la corona roja del Baix Egipte.
Hi ha diferents teories sobre la identitat d'Escorpí. Alguns autors pensen que els reis egipcis de la primera dinastia van tindre més d'un nom i que Narmer i Escorpí eren dos noms alternatius de la mateixa persona. D'altres opinen que el nom del predecessor de Narmer, Ka, era una versió estilística diferent d'un escorpí i que, per tant, Ka i Escorpí serien la mateixa persona que podria ser anomenada Sekhen. Susan Wise Bauer manté que Escorpí II i Narmer foren dos reis diferents i que Escorpí II va regnar el 3200 aC, un segle abans que Narmer. La tomba d'Escorpí II no s'ha trobat a Abidos (Umm el-Qa'ab), potser era un rei contemporani de Narmer que el va precedir en el govern de Hieracòmpolis.
Un programa de la televisió britànica va proposar que el cap de maça podria haver estat un tribut de Narmer per al rei Escorpí I i que, sense descartar la possible existència d'un altre rei Escorpí, el rei Escorpí I va ser el rei egipci en el qual Narmer s'inspiraria i al qual voldria emular.

## Referències

* ↑ The Ancient Egypt Site - The Narmer Palette, accessed September 19, 2007.
* ↑ Shaw, Ian; and Nicholson, Paul. The Dictionary of Ancient Egypt. p. 254. The British Museum Press, 1995.
* ↑ Edwards, I.E.S., The Early Dynastic Period in Egypt. in The Cambridge Ancient History, vol. 1, part 2, ed. Edwards, I.E.S, et al. p. 6. Cambridge University Press, 1965.
* ↑ F. J. Yurco, "Narmer: First King of Upper and Lower Egypt. A Reconsideration of his Palette and Macehead" in Journal of the Society for the Study of Egyptian Antiquities, No. 25, 1995, Figure 1
* ↑ David P. Silverman, David O'Connor, Ancient Egyptian Kingship, Brill 1995, p.9
* ↑ Edwards, I.E.S., The Early Dynastic Period in Egypt. in The Cambridge Ancient History, vol. 1, part 2, ed. Edwards, I.E.S, et al. p. 3. Cambridge University Press, 1965.
* ↑ Susan Wise Bauer, The History Of The Ancient World (From The Earliest Accounts To The Fall Of Rome), W. W. Norton & Company, Inc., ch.4, pg.22-29
* ↑ Channel 5 TV programme Secrets of Egypt 2/8 Scorpion King, 8pm to 9pm Thu 20 November 2008
* ↑ Documental en castellà: El rey escorpión Col. "Los misterios de Egipto", dirigit per David Lee per a Atlantic Productions Ltd, ed. National Geographic, 2008 - John Darnell i Günter Dreyer, entre d'altres, presenten les conlcusions de les seves investigacions sobre el rei Escorpí.